Un Agena A.
**Agena**, formalmente denominado **RM-81** segundo a súa designación misilística, é o nome dunha familia de foguetes estadounidenses usados como etapa superior de varios lanzadores, entre eles o Thor, o Atlas e o Titan.

Historia
--------

No ano 1955, a Forza Aérea comezou o programa WS-117L (*Weapons System 117L*), consistente no desenvolvemento dun sistema de satélites estratéxico, inicialmente adicado ó recoñecemento óptico desde o espazo. En outubro de 1956, a compañía Lockheed gañou o concurso relacionado co programa e converteuse no contratista principal. O elemento principal do programa sería unha nova nave multipropósito con motores de manobra e desprazamento e que sería usada como segunda etapa do foguete lanzador así como transportador do sistema de recoñecemento. A etapa Agena sería desenvolvida basándose no motor foguete de propelente líquido Bell XLR81 e foi coñecido inicialmente como *Hustler* debido a que o motor foi deseñado orixinalmente para unha cápsula armamentística a reacción para o bombardeiro B-58 Hustler. O motor alimentábase con ácido nítrico e UDMH.

Variantes
---------

Houbo catro versións do foguete Agena: A, B, C e D. Das catro, voaron tres. A versión C tería consistido nun foguete do dobre de capacidade en órbita, pero non chegou a ser construída.

| Variante | Motor | Pulo | Tempo de combustión | Lonxitude | Diámetro | Peso | Foguetes | Número de lanzamentos |
| --- | --- | --- | --- | --- | --- | --- | --- | --- |
| Agena A | Bell 8048 (Bell XLR81-BA-5) | 69 kN | 120 segundos | 5,94 m | 1,52 m | 3850 kg (2945 kg de propelente) | Atlas, Thor | 20 |
| Agena B | Bell 8081 (Bell XLR81-BA-7) / Bell 8096 (XLR81-BA-9) | 71 kN | 240 segundos | 7,56 m | 1,52 m | 7160 kg (6115 kg de propelente) | Atlas, Thor | 76 |
| Agena D | Bell 8096 (Bell XLR81-BA-9, Bell 8247 no *Agena Target Vehicle*) | 71 kN | 265 segundos | 7,56 m | 1,52 m | 7160 kg (6115 kg de propelente) | Atlas, Thor, Thorad, Titan IIIB | 269 |

### Agena A

Diagrama dun Agena B.
O primeiro Agena lanzouse sobre un foguete Thor en xaneiro de 1959 e terminou en fracaso, pero o segundo intento, o 28 de febreiro dese mesmo ano, finalizou con éxito ó poñer en órbita o satélite de recoñecemento Discoverer 1 do sistema KH-1 nunha órbita polar. Os primeiros modelos do Agena eran propulsados pola variante Bell XLR81-BA-3 do motor foguete, pero posteriores foguetes usaron a variante XLR81-BA-5 (Bell modelo 8048). As tobeiras do motor podíanse mover en cabeceo e guiñada grazas a uns cardáns.

### Agena B

O Agena B levaba un motor mellorado XLR81-BA-7 engine (Bell modelo 8081) que podía ser reencendido no espazo. Era máis groso que o Agena A para levar máis propelente, duplicando o tempo de encendido (240 segundos). Unha vez posto en órbita ao Agena B aínda lle quedaba propelente dabondo para manobrar, características necesaria nunha plataforma de recoñecemento. Unidades posteriores do Agena B usaban un motor XLR81-BA-9 (Bell modelo 8096), aumentando o pulo do foguete. Xunto co propulsor Atlas foi usado para satélites Midas e Samos.

A maior parte dos Agena B foron usados para lanzar satélites de recoñecemento do tipo KH.

### Agena D

O Agena D usado durante o programa Gemini.
Foi a variante que máis lanzamentos fixo. Tratábase basicamente dun Agena B mellorado que podía lanzar unha maior variedade de cargas e ser usado con outros tipos de foguetes como primeira etapa. Foi o foguete usado durante o programa Gemini como vehículo obxectivo das cápsulas tripuladas Gemini.

Xunto cos foguetes Thor, Atlas e Titan foi usado na súa maior parte para lanzar satélites de recoñecemnto KH, pero Atlas lanzou tamén o Gemini-Agena e as sondas do programa Mariner.

Notas
-----

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32  Mark Wade (2011). "Agena A" (en inglés). Consultado o 18 de marzo de 2012.
2. ↑  Mark Wade (2018). "Agena B" (en inglés). Consultado o 14 de maio de 2018.
3. ↑  Mark Wade (2018). "Agena D" (en inglés). Consultado o 14 de maio de 2018.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Agena Modificar a ligazón no Wikidata*** |

|  |  |
| --- | --- |
|  | Commons ten máis contidos multimedia na categoría:  ***Agena*** |

### Outros artigos

* Atlas-Agena

|  |  |
| --- | --- |
| Control de autoridades | 
* Wd: Q16862
* EBID: ID
* GEC: 0000981

 |